Diari Oficial de la Generalitat Valenciana


Sumari del DOGV 6005, del 04-05-2009 (2009/4787)

Informació pública del projecte de Decret del Consell de la Generalitat pel qual regula les activitats d'ordenació, control i assistència farmacèutica en els centres sociosanitaris i en l'atenció domiciliària.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6005

Data del DOGV
:   04-05-2009

Secció del DOGV
:   V. ANUNCIS - C) ALTRES ASSUMPTES

Número del document
:   2009/4787


Data del document
:   14-04-2009

Organisme emissor
:   Conselleria de Sanitat

Tipus de document
:   Anunci

Descriptors 

:   * farmacologia

Informació pública del projecte de Decret del Consell de la Generalitat pel qual regula les activitats d'ordenació, control i assistència farmacèutica en els centres sociosanitaris i en l'atenció domiciliària. [2009/4787]  
La Llei 6/1998, de la Generalitat, d'Ordenació Farmacèutica de la Comunitat Valenciana, en el capítol II, secció segona, va desplegar els servicis farmacèutics en els centres sociosanitaris. L'article 48 indica que estos centres estan obligats a establir servicis de farmàcia o depòsits de medicaments segons la capacitat de l'establiment i el tipus d'atenció mèdica i farmacològica que requerisca la població atesa. La figura de la farmaciola sociosanitària completa les diferents opcions de subministrament de productes farmacèutics en centres sociosanitaris que regula la Llei 1/2008, de 17 d'abril, de garanties de subministrament de medicaments.  
En el marc normatiu expressat en els paràgrafs anteriors, es fa necessari el desplegament reglamentari, habilitat en esta norma, que articule els requisits dels servicis de farmàcia sociosanitaris, l'atenció farmacèutica en centres sociosanitaris de dia, els depòsits de medicaments en centres sociosanitaris i les farmacioles sociosanitàries. En esta norma s'aborden les condicions d'autorització, registre, obertura, dotació, instal·lacions, funcions, funcionament i dispensació de medicaments d'estes unitats assistencials, juntament amb l'ordenació necessària de l'ús racional del medicament i productes sanitaris en estos àmbits d'assistència sanitària. Hi ha una voluntat ferma d'aplicar les tecnologies de comunicació, d'una banda, en compliment del mandat de la Llei 11/2007, de 22 de juny, d'Accés Electrònic dels Ciutadans als Servicis Públics, per a l'adjudicació de depòsits i farmacioles i, d'una altra, de la convicció de la incorporació dels sistemes informatitzats d'assistència professional en la prescripció i dispensació de medicaments.  
En paral·lel als aspectes d'ordenació i activitat dels centres d'atenció farmacèutica sociosanitària, i a fi a dur a terme una gestió i administració adequades del Sistema Valencià de Salut i de la prestació sanitària de la Comunitat Valenciana, s'inclouen en esta norma elements relacionats amb la prestació farmacèutica.  
El creixement de l'esperança de vida, l'augment de població anciana i, conseqüentment, l'increment del percentatge de pacients amb medicació crònica o polimedicats, fa cada vegada més comú el fet que les persones, a causa de l'edat o les condicions físiques o mentals, no puguen o tinguen grans dificultats per a acudir a la farmàcia, per la qual cosa no reben una atenció farmacèutica idònia. Representa una proposta innovadora en esta norma, en el marc de l'espai sociosanitari valencià, l'atenció farmacèutica a usuaris de servicis d'ajuda domiciliària municipal i pacients dependents amb dificultats amb l'ús i administració de medicaments i productes sanitaris. Hi ha en el marc espanyol diferents iniciatives que, amb la participació d'oficines de farmàcia o servicis farmacèutics públics i amb gran participació de les autoritats locals, aborden l'espai sociosanitari d'una forma sinèrgica entre les iniciatives socials i sanitàries. Els programes implementats faciliten l'accés als medicaments als usuaris adscrits als servicis d'ajuda domiciliària o dependents, milloren l'adhesió als tractaments, garantixen l'emmagatzematge correcte i ajuden a l'auxiliar domiciliari o cuidador en la seua labor en tots els aspectes relacionats amb els medicaments.  
La Conselleria de Sanitat ha iniciat la tramitació del procediment d'elaboració del projecte de decret del Consell que regula les activitats d'ordenació, control i assistència farmacèutica en els centres sociosanitaris i en l'atenció domiciliària. D'acord amb el que disposa l'article 43.1.c de la Llei 5/1983, de 30 de desembre, del Consell, atés que el projecte normatiu afecta l'esfera dels drets i interessos legítims dels ciutadans, s'obri el tràmit d'informació pública de l'expedient. Per a això, el projecte de decret s'exposa al públic durant el termini de deu dies, comptats a partir de l'endemà de la publicació d'este anunci en el Diari Oficial de la Comunitat Valenciana, a fi de que s'hi puguen presentar les al·legacions que s'estimen oportunes sobre el contingut.  
L'expedient es pot examinar de dilluns a divendres, en horari de 09.00 a 14.00 hores, en l'Àrea de Farmàcia i Productes Sanitaris, situada a València, carrer Misser Mascó, número 31, primera planta.  
València, 14 d'abril de 2009.- El director general de Farmàcia i Productes Sanitaris: José E Clérigues Belloch.